Diari Oficial de la Generalitat Valenciana


Sumari del DOGV 5032, del 21-06-2005 (2005/6991)

RESOLUCIÓ de 25 d'abril de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del programa d'alta especialització en tecnologies industrials.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5032

Data del DOGV
:   21-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/6991


Data del document
:   25-04-2005

Organisme emissor
:   Conselleria d'Empresa, Universitat i Ciència

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * recerca i desenvolupament
    * modernització industrial
    * transferència de tecnologia
    * centre d'investigació
    * investigació industrial
    * personal d'investigació
    * universitat

RESOLUCIÓ de 25 d'abril de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del programa d'alta especialització en tecnologies industrials. [2005/A6991]
  
El teixit productiu valencià està constituït fonamentalment per empreses de xicoteta i mitjana dimensió dedicades en gran part a activitats industrials de fabricació de béns de consum tradicionals. Estes activitats afronten una competència creixent especialment per la banda de cost i preu dels productes, però que també s'estén progressivament a altres factors com la qualitat, el disseny o la comercialització. Les empreses valencianes compten amb capacitat per a competir en estos àmbits sempre que puguen desenrotllar una dinàmica d'innovació en els seus processos productius i de gestió que els permeta avançar-se en el desenrotllament de nous productes amb prestacions distintes o superiors als ja existents en el mercat, i aprofitar el potencial de recursos com la intel·ligència de mercat, la creativitat, les metodologies per a desenrotllament de producte, la integració i flexibilització dels processos productius o els sistemes de postproducció.
  
No obstant això, el ple aprofitament d'estos recursos estratègics troba dificultats, especialment en el cas de les xicotetes i mitjanes empreses, en què la necessitat de comptar amb equipament i personal qualificat constituïx una barrera a vegades infranquejable per a desenrotllar amb garantia les estratègies d'innovació adequades.
  
D'altra banda, en esta mateixa direcció d'impulsar l'evolució de les bases de competitivitat del teixit productiu de la Comunitat Valenciana cap a la innovació permanent fonamentada en la capacitat tecnològica, revist també una especial importància la potenciació de noves activitats empresarials sorgides a partir dels avanços tecnològics recents, tant per la seua capacitat per a donar lloc a nous productes i servicis com per a contribuir a la renovació d'activitats productives tradicionals oferint noves oportunitats de mercat i noves possibilitats d'innovació en els processos de desenvolupament de producte, processos de producció i models de negoci en general.
  
A fi de recolzar els processos empresarials d'innovació, la Comunitat Valenciana compta amb una important xarxa d'instituts tecnològics i centres europeus d'empreses innovadores impulsada per la Conselleria d'Empresa, Universitat i Ciència i articulada sobre una base de col·laboració entre l'IMPIVA, associacions d'empreses, i si és el cas altres institucions, especialment les universitats. Des d'esta xarxa s'estructura una àmplia oferta de servicis de suport a la innovació orientada tant als principals sectors industrials de la Comunitat Valenciana com al desenrotllament d'activitats cientificotecnològiques de desenrotllament recent que estan en l'origen de noves aplicacions de caràcter comercial en àmbits com la biomecànica, la informàtica, l'òptica o l'electricitat i les noves fonts d'energies alternatives.
  
Sent la globalització una de les característiques del desenrotllament cientificotècnic i de les relacions econòmiques del nostre temps i exercint els recursos humans qualificats un paper fonamental per a participar activament en els processos de generació i intercanvi de coneixement i informació sobre els quals se sustenten ambdós, l'IMPIVA va posar en marxa el passat any un programa d'Alta Especialització en Tecnologies Industrials. Este programa, consistent a recolzar l'estada de personal qualificat, expert en els principals sectors tradicionals valencians, en centres tecnològics de prestigi internacional reconegut, va tindre com a eixos principals el foment de línies de col·laboració entre els instituts tecnològics de la Comunitat Valenciana i els centres de destí, la formació d'especialistes de la Comunitat Valenciana en àrees cientificotècniques prioritàries per a la modernització i diversificació dels sectors industrials tradicionals, i la transferència de coneixements i recursos d'I+D+i des dels centres d'investigació al sector productiu; i va estar obert als sectors d'agroalimentació, ceràmica, calçat, fusta-moble, metall-mecànica, joguet i tèxtil, desenrotllant-se en coordinació amb els corresponents instituts tecnològics.
  
L'experiència obtinguda ha demostrat la utilitat i interés del programa, la qual cosa fa oportuna la seua continuïtat en 2005 per mitjà d'una nova convocatòria. En ella es mantenen les característiques principals de l'anterior, introduint no obstant algunes modificacions destacades: en primer lloc s'amplia l'àmbit del programa a tots els instituts tecnològics de la xarxa IMPIVA sense limitacions de tipus sectorial; per una altra banda, es flexibilitza la programació dels períodes d'estada a la Comunitat Valenciana i en els centres de destí a fi de facilitar el compliment dels requisits de programació dels centres de destí i la millor adaptació dels candidats seleccionats als objectius del programa ampliant la possibilitat d'estada inicial a la Comunitat Valenciana d'un a tres mesos en el cas de nou personal contractat pels instituts tecnològics específicament per al desenrotllament del programa; així mateix els instituts tecnològics podran comptar, per al desenrotllament de les seues línies d'investigació aplicada, amb la col·laboració de personal investigador de les universitats i altres centres d'investigació amb seu o delegació a la Comunitat Valenciana; i finalment s'incrementa la dotació per a atendre els costos de coordinació i tutoria.
  
La convocatòria d'estes ajudes en el marc del Programa d'Alta Especialització en Tecnologies Industrials es produïx segons el que establix l'Orde de 28 de febrer del 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana i d'acord amb el marc normatiu que regula esta actuació administrativa, amb la novetat, en particular, que suposa l'aplicació de la Llei 38/2003, General de Subvencions, que establix la inserció d'estes dins d'un pla estratègic que concrete els objectius, efectes, terminis, costos i fonts de finançament.
  
A este respecte, el Programa Operatiu de la Comunitat Valenciana 2000-2006 constituïx el marc estratègic en què s'inscriu la convocatòria en desplegament dels eixos de millora de la competitivitat i desenrotllament del teixit productiu i de societat del coneixement: innovació, I+D i societat de la informació. Ambdós preveuen mesures, entre altres, de suport a la inversió en capital humà en l'àmbit de la investigació, la ciència i la tecnologia, projectes d'investigació, transferència de tecnologia, centres públics d'investigació i centres tecnològics, promoció del capital organitzatiu i afavoriment de la generació de nova activitat.
  
En virtut del que antecedix, i de conformitat amb el que disposa l'article 1.3 de l'Orde de la Conselleria d'Empresa, Universitat i Ciència, de 28 de febrer del 2005, resolc:
  
Article 1. Objecte i àmbit
  
És objecte de la present resolució convocar ajudes per al desenrotllament i implementació de noves línies d'investigació aplicada, per mitjà de l'especialització de tecnòlegs en l'àmbit de les noves tecnologies en els sectors industrials, en centres de reconegut prestigi nacionals i internacionals amb què s'establiran línies de col·laboració, a fi d'incrementar i enfortir la I+D+i i la diversificació industrial a la Comunitat Valenciana.
  
Article 2. Marc normatiu
  
Les ajudes objecte de la present resolució es concediran d'acord amb el que establix l'Orde de 28 de febrer del 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
El pressupost total d'esta convocatòria és de 1.478.750,00 euros consignat en el pressupost de l'IMPIVA de 2005, a càrrec de la línia pressupostària T4653000, «Societat del Coneixement i la Informació I+D+i».
  
Article 4. Beneficiaris
  
Amb caràcter general, seran beneficiaris d'estes ajudes els instituts tecnològics de la xarxa IMPIVA.
  
Article 5. Actuacions recolzables
  
Actuació 1. Noves línies d'investigació aplicada
  
Es recolzarà l'especialització en noves tecnologies o en noves línies d'investigació aplicada de tecnologies existents, per mitjà d'estades en centres o organismes d'alta tecnologia en l'àmbit internacional, així com la seua implementació posterior en els sectors industrials de la Comunitat Valenciana.
  
Estos projectes podran ser desenrotllats per part de personal investigador propi o de nova contractació dels instituts tecnològics i per personal investigador d'universitats i de centres d'investigació amb seu o delegació a la Comunitat Valenciana amb què l'institut tecnològic establisca l'oportú conveni de col·laboració.
  
El perfil del personal investigador serà el de titulat universitari, de grau mitjà o superior i/o doctor, amb experiència en I+D+i en àrees rellevants per a les activitats objecte d'esta actuació. El nombre màxim de tecnòlegs per projecte d'especialització serà de tres, al llarg de la mateixa convocatòria.
  
Els centres tecnològics de destí hauran de respondre a alguna de les tipologies següents:
  
- Organismes internacionals de ciència i tecnologia.
  
- Departaments d'I+D+i d'empreses i/o universitats d'àmbit internacional.
  
Excepcionalment també podran ser centres de destí centres nacionals de referència internacional en els seus respectius sectors.
  
Actuació 2. Manteniment de línies d'investigació aplicada
  
Es recolzarà el manteniment dels projectes d'investigació aplicada aprovats en l'exercici 2004, a través d'este programa. Podran ser desenrotllats per part de personal investigador propi o de nova contractació dels instituts tecnològics i per personal investigador d'universitats i de centres d'investigació amb seu o delegació a la Comunitat Valenciana amb què l'institut tecnològic establisca l'oportú conveni de col·laboració.
  
En este cas haurà d'aportar-se, a més de la justificació documental de la concessió de l'ajuda, una actualització del projecte amb la descripció de les accions d'especialització i implementació a realitzar entre gener i desembre del 2005, així com de les activitats previstes amb posterioritat i fins a finalitzar el període total establit per al complet desenrotllament del projecte inicialment aprovat.
  
Article 6. Duració
  
Cada nou projecte constarà d'una fase d'especialització en centres o organismes d'àmbit internacional i d'una fase d'implementació dels coneixements adquirits en el corresponent sector industrial valencià. Ambdós fases, especialització i implementació, es consideren parts inseparables i imprescindibles de cada projecte la duració màxima del qual serà de tres anys.
  
El període d'especialització es desenrotllarà, amb caràcter general, durant els dos primers anys. Però si el desenrotllament del projecte ho requerira, el període d'especialització podria alternar-se amb estades en el mateix institut tecnològic, computant-se estes com a fase d'implementació. En este cas, cada període d'especialització en el centre d'investigació haurà de tindre una duració mínima d'un mes.
  
El període d'implementació tindrà una duració màxima d'un any, i en qualsevol cas igual, com a mínim, a la meitat del període d'especialització realitzat.
  
En el cas de tecnòleg de nova contractació, el període d'especialització podrà iniciar-se amb una estada en l'institut tecnològic per a la seua adaptació i/o actualització sectorial. Tal període, de fins a tres mesos de duració, haurà de ser tutoritzat pel responsable de la línia d'investigació aplicada.
  
Article 7. Costos subvencionables
  
- Servicis externs
  
Gastos derivats de la selecció del tecnòleg i, si és procedent, costos de publicitat.
  
Gastos derivats de la investigació en el centre de destí; altres gastos per accions formatives que es realitzen durant el període d'especialització i adaptació (cursos, jornades, seminaris o participació en congressos).
  
Gastos derivats de l'estada i desplaçament dels investigadors.
  
- Recursos humans (personal propi)
  
Gastos de personal: incloent el salari, les càrregues socials, la quota empresarial a la Seguretat Social i els complements per desplaçament.
  
- Altres
  
Gastos de l'Institut Tecnològic per tutorització, seguiment i avaluació del programa d'especialització, per la seua transferència en el sector productiu, i per l'assistència tècnica de les universitats i de centres d'investigació amb què s'establisquen acords de col·laboració per a la participació d'investigadors en els projectes.
  
Només seran admissibles els costos subvencionables a partir de la data de publicació de la present convocatòria en els projectes aprovats en l'actuació 1: «Noves línies d'investigació aplicada».
  
En l'actuació 2: «Manteniment de línies d'investigació aplicada» seran admissibles els costos subvencionables ocasionats pel projecte des de l'1 de gener del 2005.
  
Article 8. Tipus d'ajuda
  
Subvenció a fons perdut de fins al 100% dels costos elegibles, amb els següents imports màxims:
  
- Dotació anual màxima per tecnòleg
  
· Període especialització. 49.000 €/any.
  
Inclou els gastos de personal així com els gastos per estada i desplaçament, durant els períodes d'especialització.
  
· Període d'adaptació i implementació. 20.000 €/any.
  
· Gastos anuals per gestió, tutorització, implementació i especialització en centres. 16.000 €/any.
  
En el cas de nova contractació de tecnòlegs, este import podrà incrementar-se fins a un 45% en consideració als gastos derivats de la contractació, tutorització i/o formació complementària d'estos.
  
Article 9. Sol·licitud d'ajuda
  
S'haurà de presentar una sol·licitud normalitzada per a cada projecte d'especialització tecnològica proposat, utilitzant el programa informàtic disponible en la pàgina web de l'IMPIVA, www.impiva.es.
  
Article 10. Documentació que ha d'acompanyar a l'imprés de sol·licitud
  
1. Junt amb la sol·licitud s'haurà d'aportar una memòria tècnica del projecte, segons model facilitat per l'IMPIVA i disponible en la seua pàgina web. La dita memòria tècnica contindrà, de manera general, la descripció del nou projecte, actualització revisada en el cas de manteniment de projecte, el perfil professional i el programa d'especialització que desenrotllaran els tecnòlegs en cada un dels centres de destí, així com una detallada planificació del projecte i del seu pressupost per a tot l'exercici 2005.
  
L'institut tecnològic especificarà així mateix la seua previsió per a l'adequada implementació i difusió dels resultats obtinguts en el marc del projecte a les empreses valencianes.
  
En cas de contractació de nous tecnòlegs, l'institut tecnològic haurà de justificar-la atenent a principis de publicitat suficient i valoració professional equitativa dels candidats amb menció expressa als fons europeus tant en el procés de selecció com en el mateix contracte, remetent a l'IMPIVA la documentació oportuna de manera prèvia a la seua incorporació al projecte.
  
Amb caràcter general, des de l'IMPIVA es podrà requerir del sol·licitant la reformulació de la seua sol·licitud per a ajustar els compromisos i condicions a la subvenció otorgable quan esta siga inferior a la que figura en la sol·licitud presentada.
  
2. Quant a la documentació relativa a la personalitat jurídica del sol·licitant, l'IMPIVA obtindrà la informació per mitjà de la seua consulta al registre públic corresponent. En el cas que no siga possible la seua obtenció, l'IMPIVA es reserva el dret a requerir-la directament al sol·licitant, qui haurà d'aportar la documentació sol·licitada.
  
Article 11. Termini de presentació de sol·licituds
  
El termini de presentació de sol·licituds començarà l'endemà a la publicació d'esta convocatòria en el Diari Oficial de la Generalitat Valenciana i finalitzarà:
  
Actuació 1: el dia 30 de juny de 2005.
  
Actuació 2: el dia 30 de juny de 2005.
  
Article 12. Lloc de presentació de sol·licituds
  
La sol·licitud i la documentació annexa podrà presentar-se en la seu de l'IMPIVA indicada a continuació, en horari de 09.00 a 14.00 hores, de dilluns a divendres:
  
- IMPIVA València: plaça de l'Ajuntament, 6. 46437 València
  
També podrà presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
Article 13. Criteris de valoració
  
Actuació 1. Noves línies d'investigació aplicada
  
Qualitat del projecte
  
- Definició del projecte, justificació de la necessitat, nivell de tecnologia, grau d'innovació, potencial de transferència i aplicabilitat dels resultats esperats sobre les empreses.
  
- Definició i previsió de la transferibilitat dels resultats del projecte cap a les empreses de la Comunitat Valenciana.
  
- Col·laboració amb altres instituts o departaments universitaris i centres d'innovació, mantenint el caràcter aplicat en la investigació.
  
- Plurianualitat de les actuacions previstes en el projecte i adequació a les línies estratègiques d'I+D+i de l'Institut.
  
Viabilitat tècnica i economicofinancera
  
- Coherència del pressupost del projecte amb els objectius a aconseguir.
  
- Definició del projecte, les seues fases, pla de treball i pressupost d'execució.
  
- Dimensió equilibrada dels recursos humans i de les inversions necessàries.
  
- Viabilitat del pla de transferència, explotació i difusió dels resultats del projecte.
  
- Participació d'altres agents del sistema d'innovació en el cofinançament del projecte.
  
Característiques del sol·licitant
  
- Orientació de les línies estratègiques d'investigació i desenrotllament tecnològic de l'Institut cap a les necessitats de les empreses de la Comunitat Valenciana.
  
- Contribució al posicionament de l'institut en l'espai nacional i europeu d'I+D en determinades àrees tecnològiques.
  
- Integració en el sistema valencià d'innovació i col·laboració amb altres agents.
  
Aspectes socioeconòmics
  
- Oportunitat que per al teixit empresarial dels sectors d'activitat de l'Institut i per a la societat representa l'aplicació i transferència dels resultats esperats del projecte.
  
- Adequació dels objectius del projecte a les línies d'actuació de la Conselleria d'Empresa, Universitat i Ciència i de l'IMPIVA.
  
Actuació 2. Manteniment de línies d'investigació aplicada
  
Objectius aconseguits com resultat del suport de l'IMPIVA al projecte en l'exercici anterior:
  
- Grau d'especialització aconseguit pels tecnòlegs
  
- Acords de col·laboració establits amb els centres de destí
  
- Establiment i/o consolidació de les noves línies en l'institut tecnològic.
  
- Transferència al sector productiu
  
Article 14. Projectes que reforcen la política social
  
D'acord amb els criteris de valoració que s'establixen respectivament en cada un dels programes, tindran preferència en l'adjudicació els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'entitat que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.
  
Així mateix es valoraran positivament els projectes que incidisquen positivament en col·lectius socialment desfavorits o que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.
  
Article 15. Resolució de la concessió d'ajudes
  
Després de l'aplicació dels criteris d'avaluació, una comissió presidida pel director general de l'IMPIVA i composta pel personal tècnic de l'IMPIVA o extern que este designe, elevarà proposta de concessió al President de l'IMPIVA.
  
El president de l'IMPIVA resoldrà sobre l'adjudicació de les ajudes, mitjançant una resolució o per mitjà de la subscripció del corresponent conveni, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.
  
Les subvencions concedides seran publicades en el Diari Oficial de la Generalitat Valenciana (DOGV) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat.
  
Article 16. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i data fixades en la notificació de l'ajuda o en el conveni de col·laboració.
  
b) Respondre de la veracitat dels documents aportats.
  
c) Sotmetre el projecte objecte d'ajuda al procediment d'avaluació d'impacte ambiental (AIA) en els supòsits arreplegats en la Llei 6/2001, de 8 de maig, de modificació del Reial Decret Legislatiu 1.302/1986, de 28 de juny, d'avaluació d'impacte ambiental (BOE núm. 111, de 9 de maig del 2001) i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental (DOGV núm. 1.412, de 30 d'octubre de 1990). Esta normativa es pot consultar en la pàgina web de l'IMPIVA, www.impiva.es.
  
d) Aportar la documentació que acredite la constitució de l'entitat en el cas que en el moment de la sol·licitud l'entitat es trobara en via de creació.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda.
  
g) Actualitzar la documentació presentada que haguera patit alguna modificació i comunicar a l'IMPIVA qualsevol modificació del projecte amb anterioritat a la seua execució.
  
h) Efectuar totes les mesures d'informació i publicitat que establisca la normativa europea respecte a les activitats en què intervinguen els fons estructurals o altres fons.
  
i) Prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.
  
j) Complir amb totes les obligacions que s'establixen en l'Orde de 28 de febrer del 2005, de la Conselleria d'Empresa, Universitat i Ciència, sobre concessió d'ajudes per IMPIVA, i en qualsevol altra disposició en vigor.
  
L'incompliment de qualsevol d'estes obligacions podrà donar lloc a la revocació, i si és el cas al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 17. Justificació de gastos
  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran notificades al beneficiari.
  
2. Les factures presentades per a la justificació dels projectes hauran de complir allò que s'ha disposat pel Reial Decret 1.496/2003, de 28 de novembre, i la resta de normativa vigent. Els gastos de personal s'acreditaran per mitjà de la presentació de nòmines i documents de valor equivalent.
  
3. Quan l'import del gasto subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten ?i així es faça constar un informe?, o llevat que el gasto subvencionat s'haguera realitzat amb anterioritat a la sol·licitud de subvenció en el cas dels projectes acollits en l'actuació 2.
  
L'elecció entre les ofertes presentades haurà de recaure en la més econòmica, justificant en una memòria l'elecció en un altre sentit. La no-presentació de les memòries a què fa referència este apartat, o la insuficiència d'estes, podrà donar lloc a una minoració de l'ajuda concedida.
  
4. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
5. Es permet que el beneficiari subcontracte les activitats subvencionades en els termes previstos en l'article 29 de la Llei 38/2003, de 17 de novembre, General de Subvencions, fins a un 70% del seu import. La consideració d'un import superior requerirà de l'autorització prèvia de l'IMPIVA.
  
Article 18. Pagament de les ajudes
  
L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.
  
Podrà anticipar-se el pagament de l'ajuda prèvia presentació pel beneficiari d'aval bancari per la quantia anticipada, constituït d'acord amb la normativa vigent, en els servicis territorials de la Conselleria d'Economia, Hisenda i Ocupació de la Generalitat Valenciana.
  
Els percentatges d'ajuda anticipada podran ser del 100% per a les transferències corrents, sense perjuí de les excepcions al règim general que pogueren establir-se en la corresponent Llei de Pressupostos de la Generalitat Valenciana.
  
DISPOSICIÓ ADDICIONAL
  
Les ajudes descrites compten amb finançament del Fons Social Europeu (FSE) a través del Programa Operatiu Integrat de la Comunitat Valenciana 2000-2006, així com d'altres possibles fons, aplicant les disposicions que els regulen.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.